Μητροπολίτης Κιτίου Χρυσόστομος

Ο Μητροπολίτης Χρυσόστομος Μαχαιριώτης (Παλαιομέτοχο Λευκωσίας, 4 Ιουνίου 1938 - Λάρνακα, 5 Οκτωβρίου 2025) ήταν Ελληνοκύπριος θεολόγος και ιεράρχης της Εκκλησίας της Κύπρου. 

Διετέλεσε Μητροπολίτης Κιτίου επί 46 συνεχή χρόνια, από το 1973 έως το 2019, όταν παραιτήθηκε μετά από καταγγελίες για άσεμνη επίθεση σε βάρος ανήλικης κοπέλας. 
Κρίθηκε ένοχος από το Επαρχιακό Δικαστήριο Λάρνακας, το οποίο του επέβαλε πρωτόδικα ποινή 12 μήνών φυλάκισης με αναστολή, μέχρι την εκδίκαση της έφεσής του από το Ανώτατο Δικαστήριο. Στις 3 Ιουνίου 2023 τέθηκε σε αργία με απόφαση της Ιεράς Συνόδου της Εκκλησίας της Κύπρου.

 Βιογραφία 
Γεννήθηκε στο Παλαιομέτοχο της Επαρχίας Λευκωσίας στις 4 Ιουνίου 1938.

Το 1951 έγινε δεκτός ως δόκιμος μοναχός στην Ιερά Μονή της Παναγίας του Μαχαιρά. Αποφοίτησε από την Εμπορική Σχολή Κύπρου και το Παγκύπριο Γυμνάσιο. Το 1955 χειροτονήθηκε διάκονος. Το 1962 εισήλθε στη Νομική Σχολή του Πανεπιστημίου Αθηνών, από την οποία αποφοίτησε το 1966. Συνέχισε τις σπουδές του στη Θεολογική Σχολή του ίδιου πανεπιστημίου, αποφοιτώντας το 1970. Στις 7 Ιουνίου 1970 χειροτονήθηκε πρεσβύτερος και στη συνέχεια χειροθετήθηκε αρχιμανδρίτης και Πρωτέκδικος της Μονής Μαχαιρά.

 Μητροπολίτης Κιτίου 
Στις 24 Οκτωβρίου 1973 εξελέγη ομόφωνα Μητροπολίτης Κιτίου και δύο ημέρες μετά χειροτονήθηκε επίσκοπος.

Τον Ιούνιο του 1977 ηγήθηκε της αντιπροσωπείας της Κυπριακής Εκκλησίας στο Παγκόσμιο Συνέδριο «Θρησκευτικές Μορφές για Διαρκή Ειρήνη, Αφοπλισμό και Δίκαιες Σχέσεις μεταξύ Εθνών» στη Μόσχα.Глава V. Кипрская Православная Церковь — Библиотека — Церковно-Научный Центр «Православная Энциклопедия» Στις 15 Σεπτεμβρίου 2001, στον Ιερό Ναό της Αναστάσεως του Χριστού στα Ιεροσόλυμα, εκπροσώπησε την Κυπριακή Ορθόδοξη Εκκλησία στην ενθρόνιση του Πατριάρχη Ιεροσολύμων Ειρηναίου. Στις 11 Ιουνίου 2012, στον Ναό του Αγίου Λαζάρου στη Λάρνακα, την τελευταία ημέρα της επίσημης επίσκεψης του Πατριάρχη Μόσχας και πασών των Ρωσιών στην Εκκλησία της Κύπρου, παρέδωσε στον Πατριάρχη Κύριλλο λειψανοθήκη με τμήμα λειψάνων του Αγίου Λαζάρου. Στις 17 Ιουνίου 2012, σε επίσκεψή του στη Ρωσία, υπέγραψε συμφωνία συνεργασίας μεταξύ της Ρωσικής και της Κυπριακής Ορθόδοξης Εκκλησίας για την ανάπτυξη κοινών προσκυνημάτων.Паломнический центр | Новости

Τον Οκτώβριο του 2013 γιορτάστηκαν τα 40 χρόνια από την αρχιερατική ανάδειξή του, όπου δέχθηκε τα συγχαρητήρια του τότε Προέδρου της Κύπρου, Νίκου Αναστασιάδη. Προς τιμήν της επετείου κυκλοφόρησε η έκδοση «Οδοιπορώντας στην Ιερά Μητρόπολη Κιτίου, 1973—2013».

Το 2016 ήταν μέλος της αντιπροσωπείας της Εκκλησίας της Κύπρου στην Πανορθόδοξη Σύνοδο της Κρήτης.

 Παραίτηση από την Μητρόπολη 
Στις 19 Ιουνίου 2019, ο Μητροπολίτης Χρυσόστομος υπέβαλε στην Ιερά Σύνοδο της Εκκλησίας της Κύπρου την παραίτησή του από την Μητρόπολη Κιτίου, επικαλούμενος λόγους γήρατος. Είχαν προηγηθεί καταγγελίες εναντίον του για βιασμούς δύο γυναικών το 2011 και το 1996 και επίθεση σε βάρος 16χρονης το 1981.

Την 1η Ιουνίου 2023, το Επαρχιακό Δικαστήριο Λάρνακας καταδίκασε τον Χρυσόστομο Μαχαιριώτη σε ποινή φυλάκισης 12 μηνών με αναστολή, μέχρι την εκδίκαση της έφεσής του από το Ανώτατο Δικαστήριο της Κύπρου, λόγω κακοποίησης ανήλικου κοριτσιού το 1981. Έξω από το δικαστήριο είχε συγκεντρωθεί πλήθος κόσμου, κυρίως γυναίκες και με την ανακοίνωση της απόφασης ξέσπασαν εναντίον του καταδικασθέντα. Στις 13 Ιουνίου, η Ιερά Σύνοδος της Εκκλησίας της Κύπρου, με απόφασή της έθεσε τον Μητροπολίτη Χρυσόστομο σε αργία, μέχρι την εκδίκαση της έφεσής του από το Ανώτατο Δικαστήριο. Ο ίδιος θεώρησε «άκυρη» την απόφαση, επειδή εκκρεμεί η έφεσή του και αρνήθηκε να εγκαταλείψει το κτίριο της μητρόπολης (τόπο διαμονής του) απαιτώντας να του βρει εκείνη χώρο διαμονής με δικά της έξοδα.

Θάνατος
Απεβίωσε στις 5 Οκτωβρίου 2025, σε ηλικία 87 ετών. Θα κηδευτεί την Πέμπτη 9 Οκτωβρίου 2025 στην Ιερά Μονή Αγίου Γεωργίου Κοντού.

Παραπομπές

Κατηγορία:Κύπριοι ιεράρχες
Χρυσοστομος
Κατηγορία:Επίσκοποι του 20ού αιώνα